KOMISIJOS ĮGYVENDINIMO SPRENDIMAS (ES) 2019/1331

2019 m. rugpjūčio 5 d.

dėl biocidinio produkto, kuriame yra pipirinių mėtų aliejaus ir citronelalio, autorizacijos liudijimo sąlygų, dėl kurių Jungtinė Karalystė kreipėsi pagal Europos Parlamento ir Tarybos reglamento (ES) Nr. 528/2012 36 straipsnio 1 dalį

(pranešta dokumentu Nr. C(2019) 5691)

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 36 straipsnio 3 dalį,

kadangi:

(1) 2017 m. lapkričio 24 d. bendrovė „Bird Free Ltd“ (toliau – pareiškėjas) Jungtinės Karalystės kompetentingai institucijai pateikė paraišką dėl biocidinio produkto „Bird Free“ autorizacijos pagal supaprastintą autorizacijos liudijimų išdavimo tvarką. Šio produkto autorizacijos liudijimas Jungtinėje Karalystėje buvo išduotas 2018 m. birželio 5 d.„Bird Free“ yra 19-tam produktų tipui priskiriamas paukščių repelentas, o dvi jame esančios veikliosios medžiagos (pipirinių mėtų aliejus ir citronelalis) be apribojimų įtrauktos į Reglamento (ES) Nr. 528/2012 I priedą;

(2) „Bird Free“ – tai gelis, kuris gali būti naudojamas siekiant atgrasyti laukinius karvelius, kad jie nesiilsėtų ant pastatų ir kitų konstrukcijų. Pagal Reglamento (ES) Nr. 528/2012 27 straipsnio 1 dalį autorizacijos liudijimo turėtojas 2018 m. birželio 12 d. informavo valstybes nares, kurių teritorijoje jis ketina pateikti produktą rinkai;

(3) pagal Reglamento (ES) Nr. 528/2012 27 straipsnio 2 dalies pirmą pastraipą Prancūzija ir Vokietija 2018 m. liepos 12 d. perdavė koordinavimo grupei prieštaravimus ir nurodė, kad ginčijamas biocidinis produktas neatitinka to reglamento 25 straipsnyje nustatytų sąlygų;

(4) savo prieštaravime Prancūzija mano, kad, esą, „Bird Free“ skleidžiama UV spinduliuotė vizualiai atbaido paukščius, ir, jos manymu, šis poveikis turėjo būti nurodytas paraiškoje. Ji taip pat mano, kad reikia paimti papildomą neigiamą kontrolinį mėginį siekiant ištirti produkto sudėtį be veikliųjų medžiagų, kad būtų įsitikinta, kad biocidinį poveikį sukelia veikliosios medžiagos. Prancūzija abejoja dėl „Bird Free“ veikliųjų medžiagų veiksmingumo, nes jų kiekis produkte yra mažas ir produkto saugojimo metu citronelalio koncentracija sumažėja. Todėl Prancūzija mano, kad turėtų būti atlikti nauji tyrimai siekiant įrodyti, kad „Bird Free“ veiksmingumą nulemia jo atbaidantis kvapas, kurį sukelia jame esančios veikliosios medžiagos;

(5) savo prieštaravime Vokietija mano, kad pareiškėjo pateikti veiksmingumo duomenys nėra priimtini, nes kontrolinėse grupėse nebuvo naudojamas biocidinis produktas be veikliųjų medžiagų. Vokietijos nuomone, produkto nenaudojus kontrolinėse grupėse negalima patvirtinti, kad atbaidomąjį poveikį karveliams sukelia veikliosios medžiagos. Ji taip pat mano, kad nėra aišku, koks veikimo mechanizmas sukelia atbaidomąjį poveikį;

(6) koordinavimo grupės sekretoriatas paragino valstybes nares ir pareiškėją pateikti pastabų raštu šiuo klausimu. 2018 m. rugsėjo 25 d. šis klausimas buvo aptartas koordinavimo grupės posėdyje, o 2018 m. spalio 12 d. – vaizdo konferencijoje;

(7) koordinavimo grupėje susitarimas nebuvo pasiektas, todėl Jungtinė Karalystė 2018 m. spalio 31 d. neišspręstus prieštaravimus perdavė Komisijai pagal Reglamento (ES) Nr. 528/2012 36 straipsnio 1 dalį. Jungtinė Karalystė Komisijai pateikė išsamų klausimų, dėl kurių valstybės narės negalėjo susitarti, aprašymą ir jų nesutarimo priežastis. Šio aprašymo kopija buvo pateikta atitinkamoms valstybėms narėms bei pareiškėjui;

(8) 2018 m. lapkričio 27 d. Komisija paprašė Europos cheminių medžiagų agentūros (toliau – Agentūra) pagal Reglamento (ES) Nr. 528/2012 36 straipsnio 2 dalį pateikti nuomonę dėl tam tikrų klausimų, susijusių su neišspręstais prieštaravimais;

(9) Agentūra priėmė nuomonę (2)2019 m. kovo 1 d., prieš tai suteikusi galimybę pareiškėjui pateikti pastabų raštu pagal Reglamento (ES) Nr. 528/2012 38 straipsnio 2 dalį;

(10) Agentūra teigia, kad biocidinis produktas „Bird Free“ yra pakankamai veiksmingas ir todėl atitinka Reglamento (ES) Nr. 528/2012 25 straipsnio d punkte nustatytos supaprastinto autorizacijos liudijimo išdavimo tvarkos sąlygą;

(11) atsižvelgiant į Agentūros nuomonę, ginčijamas biocidinis produktas laikomas pakankamai veiksmingu, kaip reikalaujama pagal Reglamento (ES) Nr. 528/2012 25 straipsnio d punktą;

(12) šiame sprendime nustatytos priemonės atitinka Biocidinių produktų nuolatinio komiteto nuomonę,

PRIĖMĖ ŠĮ SPRENDIMĄ:

1 straipsnis Biocidinis produktas „Bird Free“, kurio Biocidinių produktų registre nurodytas bylos numeris yra BC-RG035397–31, atitinka Reglamento (ES) Nr. 528/2012 25 straipsnio d punkte nustatytą sąlygą.

2 straipsnis Šis sprendimas skirtas valstybėms narėms.

Priimta Briuselyje 2019 m. rugpjūčio 5 d. Komisijos vardu Vytenis ANDRIUKAITIS Komisijos narys

(1) OL L 167, 2012 6 27, p. 1.

(2) 2019 m. kovo 1 d. ECHA nuomonė, priimta gavus prašymą pagal Reglamento (ES) Nr. 528/2012 36 straipsnio 2 dalį ir 38 straipsnį „Questions on unresolved objection during the notification in accordance with Article 27(1) of the Biocidal Products Regulation of a product type 19 biocidal product „Bird Free“ containing peppermint oil and citronellal used to deter feral pigeons“ (ECHA/BPC/224/2019).